梅尧臣
次韵和韩持国京师雪
寒威无远近，素色混高低。
玉路平何广，天形浩莫倪。
压阶宁辨玉，封谷不须泥。
殄厉非乖候，资农必慰黎。
大输中府帛，杂有上公圭。
星弁交光众，珠旒动影迷。
淩波妃度洛，销鼎士烹齐。
工镂樽奇兽，鲜妆印女奚。
帘开白羽扇，桥跨半轮霓。
走哭生氂犬，奸埋缩壳蠵。
力狂墀下马，声橾树头鸡。
团缀花争发，燖庖羜已到。
猎人初逐迹，饥鸟未辞栖。
冻酒谁能贳，危楼不厌跻。
狐冰疑在耳，狸玉刻成蹄。
可席纤腰舞，盈盘素手携。
休传上林雁，曾系子卿题。
愿逐周王骏，瑶池胜越溪。